[pic] | EUROOPAN YHTEISÖJEN KOMISSIO |

Bryssel 14.9.2005

KOM(2005) 427 lopullinen

2005/0175 (CNS)

Ehdotus:

NEUVOSTON DIREKTIIVI

direktiivin 69/169/ETY muuttamisesta Suomeen tuotavaan olueen väliaikaisesti sovellettavien määrällisten rajoitusten osalta

(komission esittämä)

PERUSTELUT

EHDOTUKSEN TAUSTA |

Ehdotuksen perustelut ja tavoitteet Suomella on yhteinen raja Venäjän kanssa, jossa alkoholi on paljon halvempaa. Suomi on pyytänyt, että yhteisöön kuulumattomista maista tuleviin matkustajiin nykyisin sovellettavia oluen tuontimäärän rajoituksia jatkettaisiin 1. tammikuuta 2006 jälkeen. Pyynnön perusteena ovat verotukselliset, taloudelliset, sosiaaliset, terveydelliset ja yleiseen järjestykseen liittyvät ongelmat. Komissio ehdottaa, että Suomelle annetaan lupa rajoittaa yhteisöön kuulumattomista maista tulevien matkustajien oluen tuontimäärä 16 litraan viimeistään 1. tammikuuta 2006 alkaen. Tällä toimenpiteellä on tarkoitus lieventää Suomen verotuksellisia ja taloudellisia ongelmia. Tätä poikkeusta olisi kuitenkin sovellettava vain määräajan, sillä a) yhteisön on sovellettava yhtäläisiä sääntöjä estääkseen sen, että kilpailu vääristyisi yhteisön ja siihen kuulumattomien maiden välistä rajaa ylitettäessä sovellettavien erilaisten rajoitusten vuoksi, ja b) neuvoston direktiivissä 69/169/ETY säädetyn tavaroiden arvoa ja määriä koskevan yleisen tarkastelun tuloksia ei ole vielä saatu. Tämän tarkastelun perusteella tehdään todennäköisesti ehdotus, jolla mm. saatetaan ratkaista pysyvästi Suomen ongelma. Poikkeuksen voimassaoloaika päättyy 31. joulukuuta 2006. |

Yleistä Suomelle myönnettiin vuonna 2000 poikkeus, jonka mukaan se saa 31. joulukuuta 2005 asti rajoittaa yhteisöön kuulumattomista maista tulevien yksityishenkilöiden henkilökohtaiseen käyttöön tuoman oluen tuontimäärän vähintään kuuteen litraan verotuksellisten, taloudellisten, sosiaalisten, terveydellisten ja yleiseen järjestykseen liittyvien ongelmien vuoksi. Suomi sovelsi kuitenkin poikkeusta vain rajoitetusti ja sääti kansallisessa lainsäädännössään, että olutta saa tuoda 16 litraa. Tässä yhteydessä Suomea vaadittiin poistamaan asteittain muista jäsenvaltioista Suomen alueelle tuotavaan olueen sovelletut rajoitukset valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta annetussa neuvoston direktiivissä 92/12/ETY säädettyjen edellytysten mukaisesti. |

Alalla annetut voimassa olevat säännökset Toukokuun 28 päivänä 1969 annetulla neuvoston direktiivillä 69/169/ETY yhdenmukaistetaan kansainvälisessä matkustajaliikenteessä tapahtuvassa maahantuonnissa kannettaviin liikevaihto- ja valmisteveroihin liittyviä vapautuksia koskevat lait, asetukset ja hallinnolliset määräykset. Sitä on muutettu useaan otteeseen useille jäsenvaltioille aiheutuneiden erityisongelmien ratkaisemiseksi. |

Yhdenmukaisuus unionin muiden politiikkojen ja tavoitteiden kanssa Ei sovelleta |

ASIANOMAISTEN OSAPUOLTEN KUULEMINEN JA VAIKUTUSTEN ARVIOINTI |

Asianomaisten osapuolten kuuleminen |

Ehdotuksella pidennettäisiin ainoastaan Suomea koskevan poikkeuksen voimassaoloaikaa. |

Asiantuntijalausunnot |

Ulkoisia asiantuntijoita ei tarvittu. |

Vaikutusten arviointi Ei sovelleta |

EHDOTUKSEEN OIKEUDELLISET NÄKÖKOHDAT |

Tiivistelmä ehdotetuista toimista Komissio ehdottaa, että Suomelle annetaan lupa rajoittaa yhteisöön kuulumattomista maista tulevien matkustajien oluen tuontimäärä 16 litraan viimeistään 1. tammikuuta 2006 alkaen. Tällä toimenpiteellä on tarkoitus lieventää Suomen verotuksellisia ja taloudellisia ongelmia. Poikkeuksen voimassaoloaika päättyy 31. joulukuuta 2006. |

Oikeusperusta 93 artikla |

Toissijaisuusperiaate EU on jo säätänyt neuvoston direktiivissä 69/169/ETY yhdenmukaiset säännökset yksityisten matkustajien tuomien tavaramäärien rajoituksista ja on näin ollen käyttänyt toimivaltaansa asiassa. Muutosten tekeminen näihin säännöksiin edellyttää yhteisön säädöksen antamista eikä yksittäinen jäsenvaltio pysty tekemään asiasta päätöstä. |

Suhteellisuusperiaate Ehdotus noudattaa suhteellisuusperiaatetta seuraavista syistä: |

Jos voimassa olevan poikkeuksen voimassaoloaikaa ei pidennettäisi, direktiivin 69/169/ETY 1 artiklassa säädettyä 175 euron suuruista yleistä verovapautta alettaisiin soveltaa. Käytännössä yksityiset matkustajat saisivat tuoda yhteisöön kuulumattomista maista Suomeen keskimäärin 200 litraa olutta. Suomen ja sen yhteisöön kuulumattoman naapurimaan Venäjän välillä vallitsee yhä huomattava hintaero. Venäjän raja-alueilla sijaitsevat verottomien tavaroiden myymälät lisäävät rajojen yli tapahtuvan kaupankäynnin kielteisiä vaikutuksia Suomen vähittäiskauppiaiden taloudelliseen tilanteeseen. Vähittäiskaupoille aiheutuvien kielteisten vaikutusten ja verotulojen menetysten lisäksi lisääntynyt oluen maahantuonti aiheuttaa sosiaalisia ja terveydellisiä ongelmia. Edellä mainittujen tekijöiden lisäksi on otettava huomioon Suomessa vuonna 2004 toteutetut merkittävät veronalennukset (keskimäärin 33 %) ja sen maantieteellinen sijainti. Sen vuoksi on aiheellista pidentää poikkeuksen voimassaoloaikaa väliaikaisesti. |

Säädöslajin valinta |

Ehdotettu säädös: direktiivi |

Muut säädöslajit eivät tule kyseeseen seuraavista syistä: Voimassa oleva direktiivi voidaan muuttaa vain direktiivillä. |

TALOUSARVIOVAIKUTUKSET |

Ehdotuksella ei ole kielteisiä vaikutuksia yhteisön talousarvioon. |

LISÄTIETOJA |

Vastaavuustaulukko Jäsenvaltioiden on toimitettava komissiolle kirjallisina kansalliset säännökset, joilla direktiivi saatetaan osaksi kansallista lainsäädäntöä, sekä kyseisiä säännöksiä ja tätä direktiiviä koskeva vastaavuustaulukko. |

1. 2005/0175 (CNS)

Ehdotus:

NEUVOSTON DIREKTIIVI

direktiivin 69/169/ETY muuttamisesta Suomeen tuotavaan olueen väliaikaisesti sovellettavien määrällisten rajoitusten osalta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 93 artiklan,

ottaa huomioon komission ehdotuksen[1],

ottaa huomioon Euroopan parlamentin lausunnon[2],

ottaa huomioon Euroopan talous- ja sosiaalikomitean lausunnon[3],

sekä katsoo seuraavaa:

(1) Kansainvälisessä matkustajaliikenteessä tapahtuvassa maahantuonnissa kannettaviin liikevaihto- ja valmisteveroihin liittyviä vapautuksia koskevien lakien, asetusten ja hallinnollisten määräysten yhdenmukaistamisesta 28 päivänä toukokuuta 1969 annetun neuvoston direktiivin 69/169/ETY[4] 4 ja 5 artiklassa säädetään Euroopan yhteisöön kuulumattomista maista tulevien matkustajien henkilökohtaisiin matkatavaroihin sisältyvien tavaroiden verovapautuksesta silloin, kun on kyse muusta kuin kaupallisesta maahantuonnista.

(2) Direktiivin 69/169/ETY, sellaisena kuin se on muutettuna direktiivillä 2000/47/ETY, nojalla Suomi saa rajoittaa 31 päivään joulukuuta 2005 asti yksityishenkilöiden maahantuoman olutmäärän vähintään kuuteen litraan henkeä kohden Suomen vähittäiskaupalle raja-alueella aiheutuvien vakavien taloudellisten vaikeuksien ja yhteisöön kuulumattomista maista tuotavan oluen tuonnin lisääntymisen aiheuttamien huomattavien tulojen menetysten vuoksi. Suomi on soveltanut poikkeusta ainoastaan rajoitetusti ja sääti oluen enimmäistuontimääräksi 16 litraa henkeä kohden.

(3) Uusien jäsenvaltioiden liittyminen yhteisöön on luonut matkustajille uusia mahdollisuuksia tuoda olutta Suomeen ennen kaikkea Virosta. Suomi reagoi tilanteeseen alentamalla kaikenlaisista alkoholijuomista kannettavaa veroa keskimäärin 33 prosenttia, mikä on suurin verotukseen tehty muutos 40 vuoteen.

(4) Alkoholiverotuksen alentaminen on johtanut valmisteveroista saatavien tulojen huomattavan vähenemisen lisäksi siihen, että alkoholi-, sosiaali- ja terveyspolitiikkaan liittyvät ongelmat ovat lisääntyneet. Myös yleiseen järjestykseen liittyvät ongelmat ja alkoholiin liittyvä rikollisuus ovat lisääntyneet.

(5) Suomi on pyytänyt poikkeusta direktiivin 69/169/ETY 4 artiklan 1 kohdan säännöksestä voidakseen rajoittaa yhteisöön kuulumattomista maista tulevien matkustajien oluen enimmäistuontimäärän vähintään 16 litraan henkeä kohden.

(6) Suomen maantieteellinen sijainti, Suomen raja-alueilla toimivien vähittäiskauppiaiden taloudelliset vaikeudet ja yhteisöön kuulumattomista maista tapahtuvan oluen tuonnin kasvun aiheuttamat huomattavat tulojen menetykset on otettava huomioon.

(7) Edellä mainituista syistä ja direktiivissä 69/169/ETY säädetyn tavaroiden arvoa ja määrää koskevan yleisen tarkastelun oletettavien seurausten perusteella on aiheellista antaa Suomelle lupa jatkaa poikkeuksen soveltamista yhden lisävuoden ajan 31 päivään joulukuuta 2006 saakka,

ON ANTANUT TÄMÄN DIREKTIIVIN:

1 artikla

Korvataan direktiivin 69/169/ETY 5 artiklan 9 kohta seuraavasti:

”9. Poiketen siitä, mitä 4 artiklan 1 kohdassa säädetään, Suomi saa rajoittaa yhteisöön kuulumattomista maista tuotavan oluen enimmäismäärän vähintään 16 litraan 31 päivään joulukuuta 2006 asti.”

2 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 2005. Niiden on toimitettava komissiolle viipymättä näiden säädösten tekstit sekä niiden ja tämän direktiivin välinen vastaavuustaulukko.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa tärkeimmät kansalliset säännökset kirjallisina komissiolle.

3 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Brysselissä

Neuvoston puolesta

Puheenjohtaja

[1] EUVL C […], […], s. […].

[2] EUVL C […], […], s. […].

[3] EUVL C […], […], s. […].

[4] EYVL 133, 4.6.1969, s. 6, direktiivi sellaisena kuin se on viimeksi muutettuna direktiivillä 2000/47/EY (EUVL L 193, 29.7.2000, s. 73).